b'\n_START_ARTICLE_\nKurt H\xc3\xb6gn\xc3\xa4s\n_START_PARAGRAPH_\nKurt H\xc3\xb6gn\xc3\xa4s (s. 2. helmikuuta 1931 Pietarsaari) on suomalainen ruotsiksi kirjoittava kirjailija._NEWLINE_H\xc3\xb6gn\xc3\xa4s on koulutukseltaan filosofian lisensiaatti. H\xc3\xa4n asuu Kristiinankaupungissa, miss\xc3\xa4 h\xc3\xa4n on ty\xc3\xb6skennellyt kieltenopettajana. H\xc3\xb6gn\xc3\xa4sin esikoisteos, runokokoelma B\xc3\xb6rjan till liv, ilmestyi vuonna 1955. Sen j\xc3\xa4lkeen h\xc3\xa4nelt\xc3\xa4 on ilmestynyt useita runokokoelmia. H\xc3\xb6gn\xc3\xa4s on pit\xc3\xa4ytynyt perinteisess\xc3\xa4 lyriikassa ja proosarunossa ja tehnyt k\xc3\xa4\xc3\xa4nn\xc3\xb6ksi\xc3\xa4 italiasta. H\xc3\xa4nelle on my\xc3\xb6netty L\xc3\xa4ngmanska kulturfondenin palkinto. My\xc3\xb6s Svenska litteraturs\xc3\xa4llskapet i Finland ja Ruotsin akatemia ovat palkinneet h\xc3\xa4net. H\xc3\xa4nen teoksiaan ei ole suomennettu._NEWLINE_H\xc3\xb6gn\xc3\xa4si\xc3\xa4 pidet\xc3\xa4\xc3\xa4n suomenruotsalaisessa kirjallisuudessa proosarunon ylitt\xc3\xa4m\xc3\xa4tt\xc3\xb6m\xc3\xa4n\xc3\xa4 taitajana, ja h\xc3\xa4net on yhdistetty antiikin klassikoihin. Luonnonkuvat yhdist\xc3\xa4v\xc3\xa4t h\xc3\xa4net kuitenkin my\xc3\xb6hemp\xc3\xa4\xc3\xa4n perinteeseen. Pohjalainen maisema on ollut h\xc3\xa4nelle t\xc3\xa4rke\xc3\xa4, mutta my\xc3\xb6s V\xc3\xa4limeren alue. H\xc3\xa4n on k\xc3\xa4\xc3\xa4nt\xc3\xa4nyt ja tehnyt muuten tunnetuksi sisilialaista runoilijaa ja mafianvastustajaa Danilo Dolcia. H\xc3\xa4nen teoksensa De bronsbl\xc3\xa0 solarna (2011) ja Refug (2015) ovat olleet Runeberg-palkintoehdokkaina._NEWLINE_H\xc3\xb6gn\xc3\xa4s on kirjoittanut Kristiinankaupungin 350-vuotisjuhlarunon 8. elokuuta 1999.'